ANCYL bankrot ná versuim om Zille-geld te betaalDie ANC-jeugliga (ANCYL) is bankrot verklaar. Die ANCYL het Maandagaand laat hoor dat die liga die skuld op sy vorige leiers pak ná ŉ hof hom verlede week bankrot verklaar het. Die ANC-jeugliga het in ŉ verklaring laat hoor dat vorige leiers Julius Malema, Floyd Shivambu en Andile Lili nie ŉ ooreenkoms met Helen Zille, premier van die Wes-Kaap, nagekom het om haar regskoste te betaal ná sy hulle gedagvaar het vir laster omdat hulle haar ŉ “racist girl” in 2010 genoem het nie. Die versuim om die regskoste te betaal het tot gevolg gehad dat die Johannesburgse hooggeregshof ŉ bevel uitgereik het om die ANCYL bankrot te verklaar. Die ANCYL het dit onomwonde gestel dat die leiers van die organisasie hul wetlike plig nagekom en die betrokke skuld betaal het nadat hulle met die betrokke partye beraadslaag het. Die betaling is glo te laat gedoen en die bevel is steeds uitgereik. “Die ANCYL is onlangs eers in kennis gestel van die kwessie. Ons het onmiddellik alle partye betrokke genader om die kwessie vinnig op te los,” lui die verklaring. Hulle het glo ook by prokureurs om regshulp gaan aanklop.